Ferdinand Piëch

Ferdinand Karl Piëch (uttales på tysk: [ˈpiː.ɛç]; født 17. april 1937 i Wien, Østerrike, død 25. august 2019 i Rosenheim i Tyskland) var en østerriksk forretningsmann.

Han var barnebarn av Ferdinand Porsche og sønn av Louise Piëch, søster av Ferry Porsche. Piëch var direktør for Volkswagen, og han var blant annet den som bestemte at Bugatti Veyron skulle settes i produksjon. Piëch hadde 13 barn med flere kvinner.

Piëch fikk sin ingeniørtittel i 1962, etter en hovedoppgave om utviklingen av en Formel 1-motor. Samtidig var Porsche involvert i F1, og utviklet blant annet en åttesylindret motor for Porsche 804.

Piëch vant prisen Car Executive of the Century i 1999.

 Biografi 
 1963–1971 — Piëch arbeidet hos Porsche, blant annet med utviklingen av Porsche 906 og de etterfølgende modeller, som ledet til Porsche 917.
 1972–1992 — Ansatt hos Audi, teknologidirektør fra 1975 og ansvarlig for utviklingen av Audi 80 og Audi 100. Startet utviklingen av en bil for World Rally Championship i 1977, som endte i lanseringen av Audi Quattro. Denne bilen var utstyrt med en femsylindret turbomotor, en motor Piëch hadde startet utviklingen av da han forlot Porsche, men før han startet hos Audi. Motoren var opprinnelig en dieselmotor ment for Mercedes-Benz, men da han startet hos Audi tok han frem denne motoren igjen fordi han så et potensial for motorer med mer enn fire sylindre.
 1993–2002 — Ansatt hos Volkswagen som administrerende direktør etter dr. Carl Hahn. Han pensjonerte seg i 2002, og ble etterfulgt av Bernd Pischetsrieder. Han var VWs styreleder til 2015.

Mens han ledet Volkswagen ble Piëch kjent for sine aggressive grep mot andre markeder. Han løftet merkene Volkswagen og Audi inn i et høyere segment, med stor suksess. Han gikk også etter nye merkenavn, og kjøpte blant annet Lamborghini for Audi, samt reetablerte Bugatti Automobiles SAS. Hans kjøp av britiske Rolls-Royce og Bentley var mer kontroversielt. Etter å ha kjøpt fabrikkene i Crewe, England ble Volkswagen nektet rettighetene til Rolls-Royce-merkenavnet. Piëch hevdet senere at han kun ønsket Bentley-navnet, men tapet av Rolls-Royce til rivalen BMW ble sett på som et stort nederlag.

Piëch klarte også å redde Volkswagen på det amerikanske markedet. Hans forgjenger, dr. Hahn, hadde lenge forsøkt å hente inn tapte markedsandeler i USA og Canada, som han hadde bygget opp som leder for Volkswagen of America fra 1958 til 1965, men mislyktes. Piëch bidro til å snu Volkswagens utvikling ved å sette Volkswagen New Beetle i produksjon, en modell som fra 1998 ble en stor suksess i USA.

Hos Porsche sto Piëch bak store endringer. Han sørget for at racerførernes plassering i bilen ble endret fra venstre til høyre, fordi dette ble sett på som en stor fordel på baner som gikk med klokka, noe de fleste gjorde. Fra hovedsakelig å bygge små racerbiler med omkring 2 liters sylindervolum overrasket Porsche mange, og gjorde en risikabel investering, da de startet byggingen av 25 Porsche 917 med 5-liters motor. Piëch startet også utviklingen av en 16-sylindret motor, ment for CanAm-serien, men ble nektet sjansen til å prøve den i løp fordi den eksisterende 12-sylindrede motoren var enklere, kraftigere og meget vellykket. Tre tiår senere, som direktør for Volkswagen, insisterte Piëch på å bygge den svært ambisiøse Bugatti Veyron, med en turboladet, 16-sylindret motor, 1 001 hestekrefter og en toppfart på over 400 kilometer i timen. Disse tallene var nær, eller til og med høyere, enn tallene på Porsche 917 og andre løpsbiler. Piëch sto også bak luksus-sedanen Volkswagen Phaeton, som var ment å konkurrere med biler som Mercedes-Benz S-Klasse.

 Eierskap i Porsche 
Piëch eide omkring 13 % av Porsche. For å hindre krangel mellom de mange familiemedlemmene ble det tidlig i 1972 bestemt at intet medlem av Porsche-familien skulle tillates å være involvert i den daglige driften av selskapet. Til og med selskapets grunnlegger, Ferry Porsche (Piëchs onkel), trakk seg da denne avgjørelsen ble tatt. Dette gjorde også at Piëch hoppet over til Audi.

 Død 
Piëch falt om i en restaurant og ble erklært død på et sykehus i Rosenheim den 25. august 2019. 

Ved lanseringen i september 2019, ga man den lynhurtige Lamborghini Sián tilnavnet «FKP 37» (FKP=Ferdinand-Karl Piëch, 37=fødselsår).Lamborghini Sian FKP 37 Honors Ferdinand Piëch At Frankfurt fra motor1.com den 10. september 2019.

 Referanser 

Kategori:Østerrikske forretningsfolk
Kategori:Personer tilknyttet Volkswagen-konsernet
Kategori:Personer fra Wien
Kategori:Porsche-familien